钦定古今图书集成/历象汇编/岁功典/第057卷 > 《遵生八笺》 > 秋季摄生消息论
## 钦定古今图书集成/历象汇编/岁功典/第057卷 > 《遵生八笺》 > 秋季摄生消息论

秋三月，主肃杀，肺炁旺，味属辛，金能克木，木属肝，肝
主酸。当秋之时，饮食之味，宜减辛增酸，以养肝气，肺
盛则用呬以泄之。立秋以后，稍宜和平将摄。但凡春
秋之际，故疾发动之时，切须安养，量其自性将养。秋
间不宜吐并发汗，令人消烁，以致脏腑不安。惟宜针
灸下痢，进汤散以助阳气。又若患积劳、五痔、消渴等
病，不宜吃干饭炙煿，并自死牛肉、生鲙、鸡猪浊酒、陈
臭咸醋，粘滑难消之物，及生菜瓜果鲊酱之类。若风
气冷病痃癖之人，亦不宜近。若夏月好吃冷物过多，
至秋患赤白痢疾兼疟疾者，宜以童子小便二升，并
大腹槟榔五个，细锉和便煎取八合，下生姜汁一合，
和收起，腊雪水调下，早朝空心分为二服，泻出三两
行。夏月所食冷物，或膀胱有宿水冷脓，悉为此药祛
逐，不能为患。此汤名“承炁”，虽老人亦可服之，不损元
气，止秋痢。又当其时，此药又理脚炁，诸炁悉可取服。
丈夫泻后两三日，以韭白煮粥，加羊肾同煮，空心服
之，殊胜补药。又当清晨睡觉，闭目叩齿二十一下，咽
津，以两手搓热熨眼，数多于秋三月行此，极能明目。
又曰：“秋季谓之容平”，天炁以急，地炁以明。早卧早起，
与鸡俱兴，使志安宁，以缓秋形。收敛神炁，使秋炁平。
无外其志，使肺炁清，此秋炁之应，养收之道也。逆之
则伤肺，冬为飧泄，奉藏者少。秋炁燥，宜食麻以润其
燥，禁寒饮，并穿寒湿内衣。

《千金方》曰：“三秋服黄芪等丸一二剂。则百病不生。”
《金匮要略》曰。三秋不可食肺。

《四时纂要》曰：“立秋后，宜服张仲景八味地黄丸，治男
女虚弱百疾，医所不疗者，久服身轻不老。”熟地黄八
两薯蓣四两茯苓二两牡丹皮二两泽泻二两附子
童便制，炮，一两肉桂一两山茱萸四两，汤泡五遍右
为细末，蜜丸如桐子大。每日空心酒下“二十丸，或盐
汤下。稍觉过热，用凉剂一二帖以温之。”

《云笈七签》曰：“秋宜冻足冻脑，卧，以头向西，有所利益。”
《养生论》曰：“秋初夏末，热炁酷甚，不可脱衣裸体，贪取
风凉。五脏俞穴皆会于背，或令人扇风，夜露手足，此
中风之源也。若觉有疾，便宜服八味地黄丸，大能补
理脏腑御邪。仍忌三白，恐冲药性。”

《秋三月》卧时。头要向西。作事利益。

《本草》曰：“入秋小腹多冷者，用古时砖煮汁热服之，又
用热砖熨肚，三五度，瘥。”

《书》曰：“秋禁寒馀食，禁早服寒衣。”

又曰：“秋伤于湿，上逆而咳，发为痿厥。”

“秋三月，六炁十八候，皆正收敛之”，令人当收敛身心，
勿为发扬驰逞。

又曰：“八月望后少寒，即用微火煖足，勿令下冷。”
《养生书》曰：“秋谷初成，不宜与老人食之，多发宿疾。”
《法天生意》曰：“秋三月戊子、己亥、庚子辛亥，宜炼丹药，
宜入山修道。”